Klag ná werknemer in ‘stouthoekie’ moet staanDie foto wat op sosiale media rondgestuur is. Foto: Sosiale media. ŉ Saak van crimen injuria word ondersoek nadat ŉ toesighouer by die Tekkie Town in die Baywest Mall in Port Elizabeth ŉ 18-jarige vrouewerknemer gedwing het om met ŉ vernederende plakkaat in die winkel se venster te staan. Kapt. Johann Rheeder, woordvoerder van die polisie, het die voorval, wat verlede Vrydag plaasgevind het, aan Maroela Media bevestig. Die saak is Maandag by die polisie aanhangig gemaak. Volgens Rheeder blyk dit uit Maxime Lee se verklaring dat sy en ŉ medewerknemer ŉ bietjie luidrugtig was in die winkel en toe deur die toesighouer aangespreek is. “Die een werknemer is nie aangespreek nie omdat sy glo op pad was huis toe, maar Lee moes glo in haar eie handskrif op ŉ papier skryf ‘I don’t listen to my supervisor, now I’m in the naughty corner’,” het Rheeder gesê. Lee moes toe in die venster van die winkel gaan staan waar almal haar kon sien. Foto’s van die voorval het soos ŉ veldbrand op sosiale media versprei. Rheeder het gesê luidens Lee se verklaring het sy dit aanvanklik as ŉ grap gesien, maar toe vinnig besef dit is ernstig. “Dit het toe in ŉ ernstige kwessie ontaard toe mense van haar begin foto’s neem het en sy het na die toesighouer gegaan en gevra of sy nie nou al genoeg gestraf is nie. Sy het die voorval ook by ŉ veiligheidswag aangemeld, maar die toesighouer het haar mond toegeplak en haar hande agter haar rug vasgebind en haar gedwing om weer daar te gaan staan,” het Rheeder gesê. Tekkie Town het in ŉ verklaring op sy Facebook-blad op die voorval gereageer. “Ons kan bevestig dat ons onbevestigde berigte ontvang het dat ŉ werknemer van Tekkie Town aan onaanvaarbare en vernederende behandeling by ons winkel in Baywest Mall onderwerp is.” Die verklaring lui verder dat die toesighouer hangende verdere ondersoek en ŉ amptelike dissiplinêre prosedure geskors is. Daar is ook ondersteuning en berading aan Lee gebied. “Tekkie Town veroordeel enige gedrag wat enigiemand, ons span of ons klante, se waardigheid ondermyn. Ons lewe volgens ons waardes en ons sal nie enige gedrag wat dit ondermyn duld nie,” lui die verklaring.